Fa mosimane a boa kwa phaposing ya gagwe a fitlha a naya Tiro se notlolo sa koloi go ya kwa toropong go ya go reka khadi ya sekgoa. Tiro a tsena jalo mo Koloing a ya toropong a fitlha a reka khadi le diritibatsi morago a boela kwa ga Thato. Tiro a fitlhela Thato a fisitse nama, mmino o le kwa godimo thata batho ba tletse ka ntlo. Tiro a bula sekutswana sa khadi a tshela mo digalaseng ,Tiro le Thato ba tsholetsa digalase,” go botsala jwa rona jo boswa”, a bua jalo ba thulanya digalase ba naana matsogo. Ba itumela jalo bosigo botlhe, mo mosong wa naka tsa kgomo Tiro a ya kwa ntlwaneng boitusetsong. Thato a ne a setse a thiba dipudi, le ena a ya kwa ntlwaneng boitusetsong, fa a tsena a fitlhela Tiro a ja diritibatsi,Thato a di tsaya ka dikgoka,” ke eng o itshenyetsa bokamoso, se se bontsha gore dilo tsa me di mo kotsing ya masetlapelo thata, ga se ke je diritibatsi e bile ga ke batle le go di bona ka matlho”, a bua jalo ka tenego. Thato a retologa a ya kwa ntlo ,morago a boela kwa go Tiro, a fitlha a mo neela madi,” monna fa ke sa tlhole ke go bona o baya maoto, tsamaya e bile ke lebogela nako ya gago tsala”, a bua jalo a mo ntsa ka legora. Mosimane a boela kwa ntlong a fitlha a tima mmino ka go laela batho gore ba ye gae, morago a tsena ka phaposing ya gagwe ya borobalo a latsa tlhogo.